Diari Oficial de la Generalitat Valenciana


Sumari del DOGV 2300, del 30-06-1994 (1994/831853)

ORDRE de 10 de juny de 1994 de la Conselleria de Cultura de la Generalitat Valenciana, per la qual s'aproven els estatuts de la Federació Valenciana d'Aules de Tercera Edat.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/10/(3)/dof/vci/html**

### Dades del document

Número de DOGV
:   2300

Data del DOGV
:   30-06-1994

Secció del DOGV
:   DISPOSICIONS GENERALS

Número del document
:   1994/831853


Data del document
:   10-06-1994

Organisme emissor
:   Conselleria de Cultura

Tipus de document
:   Ordre

Anàlisi jurídica

ORDRE de 10 de juny de 1994 de la Conselleria de Cultura de la Generalitat Valenciana, per la qual s'aproven els estatuts de la Federació Valenciana d'Aules de Tercera Edat. [94/4309]  
Per l'Ordre de 15 d'octubre de 1990, la Conselleria de Cultura, Educació i Ciència de la Generalitat Valenciana, va establir una regulació nova de les aules de tercera edat dins l'àmbit de la Comunitat Valenciana.  
L'apartat nové de l'ordre esmentada disposa que les aules de tercera edat pròpies de la Conselleria de Cultura, Educació i Ciència, junt amb les aules col·laboradores, constitueixen la Federació Valenciana d'Aules de Tercera Edat (FEVATED), les funcions principals de la qual consisteixen a facilitar la connexió entre les aules esmentades, i en la representació oficial del conjunt d'aquestes davant les associacions, federacions i confederacions de les quals la FEVATED decidesca formar part, i també davant els organismes públics i entitats privades que es determinen.  
En el mateix article es preveu que la Federació Valenciana d'Aules de Tercera Edat ha de regir-se per uns estatuts propis que, amb la consulta prèvia a les entitats titulars de les aules, han de ser elaborats per la Direcció General de Promoció Cultural, i aprovats per ordre de la Conselleria de Cultura, Educació i Ciència.  
En virtut de tot això, complides les previsions tant de l'apartat nové esmentat com de la disposició transitòria segona de la mateixa ordre, i fent ús de les atribucions que em confereix l'article 35 de la Llei de Govern Valencià  
ORDENE:  
Primer  
Aprovar els estatuts de la Federació Valenciana d'Aules de Tercera Edat (FEVATED) que figuren en l'annex d'aquesta ordre.  
Segon  
La federació Valenciana d'Aules de Tercera Edat s'inscriurà en el Registre d'Associacions de la Generalitat Valenciana.  
DISPOSICIÓ ADDICIONAL  
En el moment de la seua constitució, la Federació Valenciana d'Aules de la Tercera Edat està formada pels titulars de les aules col·laboradores següents: València-l'Eixample, València-Jesús, Alacant, Alcoi, Elda i Castelló.  
DISPOSICIONS FINALS  
Primera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Segona  
Es faculta el director general de Promoció Cultural per a realitzar les gestions necessàries per a la constitució i la inscripció de la Federació Valenciana d'Aules de Tercera Edat en el Registre d'Associacions de la Generalitat Valenciana.  
Tercera  
Contra aquesta ordre, que esgota la via administrativa, s'hi podrà presentar un recurs contenciós administratiu, dins el termini de dos mesos a partir del dia de la seua publicació, davant de la sala contenciosa administrativa del Tribunal Superior de Justícia de la Comunitat Valenciana.  
La interposició d'aquest recurs requerirà la comunicació prèvia a aquest òrgan.  
Tot això d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
Valencia, 10 de juny de 1994  
La consellera de Cultura,  
PILAR PEDRAZA MARTÍNEZ  
ANNEX  
Estatuts  
TÍTOL PRELIMINAR  
Article primer  
1. Es constitueix a la Comunitat Valenciana, una associació d'aules de tercera edat pròpies i col·laboradores de la Conselleria de Cultura de la Generalitat Valenciana que s'anomena Federació Valenciana d'aules de Tercera Edat (FEVATED).  
2. L'àmbit territorial d'acció de la FEVATED, és la Comunitat Valenciana.  
3. La FEVATED té el domicili provisional als locals dels serveis centrals de la Conselleria de Cultura de la Generalitat Valenciana, a l'avinguda de Campanar, número 32, de la ciutat de Valencia.  
4. Poden ser membres de la FEVATED, la Generalitat Valenciana i les entitats públiques o privades titulars de les aules col·laboradores de la Conselleria de Cultura.  
Article segon  
Els objectius de la FEVATED seran:   
A) Agrupar les aules de tercera edat pròpies i col·laboradores de la Conselleria de Cultura de la Generalitat i assegurar uns mitjans de coordinació, informació i unió entre aquestes.  
B) Assessorar-les i donar-los tota l'ajuda tècnica necessària.  
C) Poder-les representar davant els organismes municipals, intermunicipals, comarcals, provincials, autonòmics, estatals, europeus i d'altres internacionals, i també davant les federacions i confederacions de les quals la FEVATED decidesca formar part i les entitats privades que es determinen.  
D) Participar en els estudis que es consideren necessaris sobre la promoció cultural de les persones majors, i realitzar-ne estudis propis.  
E) Promoure la creació i difusió d'iniciatives cíviques o públiques que estiguen dirigides al millorament de les condicions d'accés del col·lectiu de les persones més grans a la vida cultural i als avanços en totes les branques del saber.  
Article tercer  
La Federació, que no té ànim de lucre, té personalitat jurídica pròpia, independent de cadascuna de les entitats titulars de les aules associades, i constitueix una associació col·laboradora de la Conselleria de Cultura de la Generalitat Valenciana, amb capacitat plena per a obrar, administrar i disposar dels seus bens i per al compliment de les finalitats que té.  
Article quart  
La Federació es regirà per aquests estatuts, pels acords que adopten els òrgans de govern dins l'esfera de la seua competència, i per les lleis vigents.  
TÍTOL I  
Dels drets i deures  
Article cinqué  
Els drets que corresponen a les aules integrants de la FEVATED, mitjançant els seus representants, són:  
1. Assistir a les reunions de l'Assemblea General, amb dret de veu i vot.  
2. Elegir o ser elegits per a llocs de representació o exercici de càrrecs directius.  
3. Exercir la representació que se'ls conferesca en cada cas.  
4. Intervenir en el govern i en les gestions, i també en els serveis i en les activitats de la FEVATED, d'acord amb les normes legals i estatutàries.  
5. Exposar a l'Assemblea i a la Junta Directiva tot allò que consideren que puga contribuir a fer més eficaç la realització dels objectius socials bàsics.  
6. Sol·licitar i obtenir explicacions sobre l'administració i la gestió de la Junta Directiva o dels mandataris de la FEVATED.  
7. Rebre informació sobre les activitats de la FEVATED.  
8. Fer ús dels serveis comuns que estiguen a disposició de la FEVATED.  
9. Formar part dels grups de treball.  
Article sisé  
Els deures de les aules components de la FEVATED, mitjançant els seus representants són:  
1. Ajustar la seua actuació a les normes estatutàries.  
2. Acomplir els acords de l'Assemblea i les normes que establirà la Junta Directiva per a dur a terme aquests acords.  
3. Satisfer puntualment les quotes que s'establiran.  
4. Prestar la col·laboració necessària per al bon funcionament de la FEVATED.  
TÍTOL II  
Dels òrgans de govern  
Article seté  
La direcció i l'administració de la Federació Valenciana d'Aules de Tercera Edat estaran a càrrec de l'Assemblea General i de la Junta Directiva.  
Article vuité  
1. L'Assemblea General estarà composta per tres representants de cadascuna de les aules que formen part de la FEVATED, elegits per un període de dos anys.  
En el cas de les aules pròpies, serà cada Assemblea de Delegats l'encarregada d'elegir dos alumnes en representació de l'aula, i se'n reservarà el tercer lloc al màxim òrgan executiu unipersonal.  
Quan es tractarà d'aules col·laboradores, l'Assemblea de Delegats respectiva elegirà un alumne representant i els altres dos llocs seran ocupats, un pel màxim òrgan executiu unipersonal i l'altre per la persona escollida amb aquesta finalitat, bé pel ple de la diputació provincial, de l'òrgan comarcal, de l'ajuntament o els ajuntaments afectats, bé per l'entitat privada de què es tracte.  
2. L'Assemblea General elegirà d'entre els seus membres un/a president/a i un/a secretari/a per un període de dos anys.  
3. L'Assemblea General serà convocada pel president/a amb 10 dies d'antelació, mitjançant una convocatòria adreçada a cadascun dels representants, en la qual constarà l'ordre del dia, la data, l'hora, i el lloc de la reunió.  
4. L'Assemblea General es reunirà amb caràcter ordinari necessàriament durant el primer semestre de l'any, amb un ordre del dia que haurà de contenir com a mínim, els punts següents:  
A) Lectura i aprovació de l'acta anterior.  
B) Lectura i aprovació de la memòria anual de les activitats de la FEVATED.  
C) Examen i aprovació, si és correcte, de l'estat de comptes.  
D) Nomenament, si escau, de càrrecs de la Junta Directiva.  
E) Torn obert de paraules.  
5. L'Assemblea General ordinària es reunirà rotatòriament als municipis que siguen seu administrativa de les aules de tercera edat membres de la FEVATED, seguint l'ordre alfabètic. Aquestes reunions seran obertes.  
6. L'Assemblea General ordinària quedarà constituïda quan hi concórreguen la majoria dels representants, i en segona convocatòria, mitja hora més tard, qualsevol que siga el nombre de concurrents.  
7. Els acords de l'Assemblea General Ordinària s'adoptaran per majoria simple de vots i aquells, junt al contingut del desenvolupament de la reunió, seran recollits en una acta redactada pel/per la secretari/ària i signada per aquest/a i pel/per la president/a.  
Article nové  
1. L'Assemblea General podrà tenir caràcter extraordinari.  
2. L'Assemblea General Extraordinària es reunirà quan ho acorde la Junta Directiva o bé quan ho sol·licite per escrit un nombre de representants de l'Assemblea General no inferior a un terç, expressant-hi els motius que la fonamenten.  
3. L'Assemblea General Extraordinària es reunirà a la ciutat de València, i quedarà constituïda quan hi concórreguen la majoria dels representants. Aquestes reunions seran obertes.  
4. Els acords de l'Assemblea General Extraordinària s'adoptaran per majoria simple de vots, excepte quan es tracte de la modificació dels estatuts i la dissolució de la FEVATED, i en aquest cas, caldrà el vot favorable de les dues terceres parts dels representants presents. En tots els casos, el/la secretari/ària estendrà una acta, que també serà signada pel/per la president/a.  
Article deu  
1. La Junta Directiva estarà formada per un/a coordinador/a, un/a vicecoordinador/a, un/a secretari/ària i dos/dues vocals, elegits per l'Assemblea General per un període de dos anys, mitjançant el procediment de llistes tancades, i preveient-hi, en qualsevol cas, la presència en les candidatures de, com a mínim, un representant d'aules situades en cadascuna de les províncies de la Comunitat Valenciana.  
2. La Junta Directiva serà convocada pel/per la coordinador/a amb tres dies d'antelació, mitjançant convocatòria adreçada als altres membres, en la qual constarà l'ordre del dia, la data, l'hora i el lloc de la reunió.  
3. La Junta Directiva es reunirà, com a mínim, una vegada cada dos mesos, i també, sempre que siga convocada pel/per la coordinador/a a petició d'un dels altres components, o de la Direcció General de Promoció Cultural.   
Els acords s'adoptaran per majoria absoluta dels presents.  
4. Les funcions de la Junta Directiva són:  
A) Elaborar i gestionar el pressupost corresponent a cada exercici.  
B) Executar els acords de l'Assemblea General.  
C) Elaborar la memòria anual de les activitats de la FEVATED.  
D) Elaborar l'estat de comptes.  
E) Recollir les propostes adreçades per la Direcció General de Promoció Cultural, o pels representants membres de l'Assemblea General, per a la discussió en aquesta.  
F) Admetre les incorporacions noves a la FEVATED de les aules pròpies o col·laboradores de la Conselleria de Cultura de la Generalitat Valenciana, després de la sol·licitud escrita, en la qual haurà de constar la certificació que acredite la relació d'aquestes aules amb la Conselleria de Cultura de la Generalitat Valenciana.  
G) Proposar raonadament a l'Assemblea General la pèrdua de la condició d'aula membre de la FEVATED, quan així es considere oportú en atenció a la vulneració dels estatuts de la FEVATED.  
5. La Junta Directiva es reunirà, rotatòriament a les ciutats d'Alacant, Castelló de la Plana i València, i les reunions seran obertes.  
6. Cal la presència de tres membres de la Junta Directiva per a validar els acords, dels quals s'haurà d'estendre acta, signada pel/per la coordinador/a i, si escau, pel/per la secretari/ària general.  
7. El/La coordinador/a representarà la FEVATED davant els tribunals de Justícia i també davant les instàncies esmentades en l'apartat C de l'article segon.   
8. Les despeses que puguen produir-se seran sempre confirmades i reconegudes pel/per la secretari/ària general, i amb el vist-i-plau del/de la coordinador/a es podran fer efectives.  
9. En cas d'absència, malaltia, defunció, incapacitat o renúncia, el/la coordinador/a de la Junta Directiva serà substituït pel/per la vicecoordinador/a.  
10. El/la secretari/ària general redactarà les actes i certificacions procedents i tindrà al seu càrrec la direcció dels treballs de gestió i administració de la FEVATED.  
TÍTOL III  
Dels recursos econòmics  
Article onze  
1. Els recursos econòmics de la Federació Valenciana d'Aules de Tercera Edat per al desenvolupament dels seus objectius, consistiran en:  
A) La quota anual que pagaran les aules associades, que serà fixada per l'Assemblea General.  
B) Llegats, donatius i herències.  
C) Subvencions de la Conselleria de Cultura, d'altres organismes oficials i d'entitats privades.  
2. La FEVATED no té patrimoni fundacional.  
3. La FEVATED fixa el límit als seus pressupostos anuals en 100 milions de pessetes.  
TÍTOL IV  
De l'administració  
Article dotze  
La FEVATED portarà preceptivament els llibres d'actes, de caixa i de registre de membres federats, degudament habilitats per la Conselleria de Cultura de la Generalitat Valenciana, amb observança dels altres requisits exigits per les disposicions legals aplicables.  
TÍTOL V  
De la modificació dels estatuts   
Article tretze  
Aquests estatuts podran ser modificats per ordre de la Conselleria de Cultura, sempre que s'obtinga un resultat favorable dels dos terços dels vots emesos per l'Assemblea General, reunida amb aquesta finalitat amb caràcter extraordinari, a proposta de la Direcció General de Promoció Cultural o del 40% dels membres de l'Assemblea.  
TÍTOL VI  
De la dissolució de la Federació  
Article catorze  
La Federació Valenciana d'Aules de Tercera Edat es dissoldrà a proposta del 40% dels membres de l'Assemblea General, sempre que s'obtinga el resultat favorable dels dos terços, emesos en l'Assemblea de caràcter extraordinari, convocada amb aquesta finalitat. Així mateix, la FEVATED es dissoldrà imperativament per causes determinades en la legislació.  
Article quinze  
Dissolta la FEVATED, la Junta Directiva es constituirà en comissió liquidadora, amb facultats àmplies per a complir la seua tasca, i procedirà a liquidar els possibles deutes i a la venda de béns. En cas de quedar algun bé, es lliurarà a la Generalitat Valenciana per a distribuir-lo als establiments benèfics de la Comunitat Valenciana.


Còpia Permalink ELI